પથ્થરબાજોને પ૦૦થી લઈને પ૦૦૦ રૂપિયાનું મહેનતાણું આપવામાં આવે છે. ગ્રુપ પ્રમાણે પૈસા ચુકવાય છે. આ લોકો પોલીસ-સ્ટેશન, નેતાઓનાં ઘરો પર હુમલા કરવાના, તેમની ગાડીને આગ ચાંપવાના કૉન્ટ્રૅક્ટ લે છે. જે સૈનિકો જીવના જોખમે આતંકવાદીઓ સામે લડે તેમના પર આ રીતે હુમલો કરવો એ માનસિકતા ક્યાંથી આવી? શાસકોએ અને અલગતાવાદી નેતાઓએ ઘણાં વર્ષોથી પપલાવ-પપલાવ કર્યા કર્યું અને ઉદ્યોગધંધાનો વિકાસ ન થવા દીધો. મેન્ટલ હૉસ્પિટલમાં વર્ષોથી સારવાર લેતો ગાંડો માણસ પણ ન કરે એવું કામ ત્યાંના દોઢદાહ્યા અલગતાવાદીઓએ સ્કૂલો બાળીને કર્યું છે. કાશ્મીરનું સૌંદર્ય છાશવારે થતાં તોફાનોને કારણે ઉઝરડાઈ ગયું છે. લશ્કરનો ખોફ ન રહે એ સ્થિતિ ભયજનક છે. સીધીસાદી જિંદગી ઇચ્છતા લાખો લોકો પર મુઠ્ઠીભર તોફાનીઓ સરહદપારથી મોકલાતી મહેરબાનીને કારણે હાવી થઈ ગયા છે. ચંદ્રેશ મકવાણા કહે છે એમ અહીં જિંદગીની જિયાફત કરતાં મોતનું માતમ વધારે છે...